ഹ്യുണ്ടായി പുതിയ കോര്പ്പറേറ്റ് മുഖ്യ കാര്യാലയം ഗുരുഗ്രാമില് തുറന്നു കൊച്ചി: നല്ല നാളേക്കു വേണ്ടിയുള്ള പരിവര്ത്തന കേന്ദ്രം എന്ന വിശേഷണവുമായി ഹ്യുണ്ടായ് പുതിയ കോര്പ്പറേറ്റ് മുഖ്യകാര്യാലയം ഹരിയാനയിലെ ഗുരുഗ്രാമില് തുറന്നു. മൂന്നുലക്ഷം ചതുരശ്ര അടിയില് ലോകോത്തര നിലവാരത്തിലും പരിസ്ഥിതി സൗഹൃദമായും ഒരുക്കിയ മന്ദിരത്തിന്റെ ഉദ്ഘാടന ചടങ്ങില് ഹരിയാന മുഖ്യമന്ത്രി മനോഹര്ലാല് ഖട്ടര്, ദക്ഷിണ കൊറിയന് അംബാസഡര് ചാങ് ജെബോക് എന്നിവര് സന്നിഹിതരായി. ജൈവസസ്യങ്ങള് നട്ടുപിടിപ്പിച്ച 400 ചതുരശ്ര മീറ്റര് ഹരിത ഭിത്തിയും 50 കിലോവാട്ട് ശേഷിയുള്ള സോളാര് മേല്ക്കൂരയും മന്ദിരത്തിന്റെ സവിശേഷതയാണ്. സ്പീഡ് ഗേറ്റിലൂടെ മന്ദിരത്തിന്റെ അകത്തേക്കും പുറത്തേക്കും അനായാസം കടക്കാമെന്ന മികവുമുണ്ട്. മന്ദിരത്തിലെത്തുന്നവരുടെ ശരീര ഊഷ്മാവും ആരോഗ്യസ്ഥിതിയും കണ്ടെത്തുന്ന തെര്മല് സ്കാനറുകളും കവാടത്തിലുണ്ട്. മൂന്ന് ഡി.സി ഫാസ്റ്റ് ചാര്ജറുകള് ഉള്പ്പെടെ 14 ഇ.വി ഇലക്ട്രിക് വാഹന ചാര്ജിംഗ് പോയിന്റുകളും കാര്യാലയത്തില് സജ്ജീകരിച്ചിരിക്കുന്നു. 17 റീജിയണല് ഓഫീസുകള്ക്കും 2,449 കസ്റ്റമര് ടച്ച് പോയിന്റുകള്ക്കും ഉള്പ്പെടെ ഇന്ത്യയില് ഇതിനകം 400 കോടി ഡോളര് നിക്ഷേപിച്ചിട്ടുണ്ടെന്ന് ഹ്യുണ്ടായ് വ്യക്തമാക്കി. 1996ല് ഇന്ത്യയിലെത്തിയ ഹ്യുണ്ടായിക്ക് 17 ശതമാനമാണ് വിപണി വിഹിതം. ഒരുകോടിയിലേറെ ഉപഭോക്താക്കളും രണ്ടരലക്ഷത്തിലേറെ ജീവനക്കാരുമുണ്ട്.